《次龚观察毅所忧旱且苦催科得雨志喜韵时西方有警》
明代·孙继皋

征赋频年总不禁，忍看云汉只轻阴。孤城五月愁炊玉，一夜千村慰雨金。

已办丝竿乘野水，却防门巷阻秋霖。洗兵天意犹难问，听说西师泪满襟。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。